Nõukogu määrus (EÜ) nr 546/2002,

25. märts 2002,

millega määratakse kindlaks lehttubaka tagatiskünnised sordirühmade ja liikmesriikide kaupa 2002., 2003. ja 2004. aasta saakide puhul ja muudetakse määrust (EMÜ) nr 2075/92

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 36 ja 37,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades järgmist:

(1) Nõukogu 30. juuni 1992. aasta määruse (EMÜ) nr 2075/92 (toortubakaturu ühise korralduse kohta) [4] artikliga 4 nähakse ette lisatasu ja täiendavate summade kindlaksmääramine iga tubakasaagi puhul, võttes eriti arvesse eri tubakaliikide seniseid ja prognoositavaid müügivõimalusi tavalistel konkurentsitingimustel. Lisatasud tuleks seetõttu kindlaks määrata ja siduda 2002., 2003. ja 2004. aastaks sätestatud tagatiskünnistega.

(2) Vastavalt määruse (EMÜ) nr 2075/92 artikli 8 teisele lõigule ja artikli 9 lõikele 2 tuleks 2002., 2003. ja 2004. saagiaastaks määrata kindlaks tagatiskünnised iga sordirühma ja liikmesriigi kaupa, võttes eriti arvesse asjaomaste tootmispiirkondade turutingimusi ning sotsiaal-majanduslikke ja põllumajanduslikke tingimusi. Künniste tasemed tuleks kindlaks määrata aegsasti, et tootjatel oleks kõnealuste saakide osas võimalik tootmist kavandada.

(3) Nõukogu määruse (EMÜ) nr 2075/92 artikli 6 lõikega 5 lubatakse liikmesriikidel kohaldada külvieelsete lepingute puhul pakkumismenetlust. Kui seda kava kohaldatakse, peab see praegu kehtivate sätete alusel hõlmama kõiki vastavas liikmesriigis toodetud tubakasortide rühmasid. Süsteemi ei ole veel kohaldatud, kuna liikmesriikide arvates oleks enampakkumine põhjendatud ainult teatavate sordirühmade puhul ja nende tootjarühmade kokkulepete osas, milles väljendatakse vastavat huvi. Selleks et enampakkumise teel oleks võimalik tagada toortubaka müügihinna suurendamine, tuleks vastu võtta paindlikumad sätted, et liikmesriigid saaksid piirata selle mehhanismi kohaldamist ainult teatavate sordirühmade suhtes ja nende tootjarühmade suhtes, kes osaleda soovivad.

(4) Määruse (EMÜ) nr 2075/92 artikli 9 lõike 5 alusel loodud riiklike kvoodireservidega ei ole suudetud saavutada püstitatud eesmärke, milleks oli põllumajandusettevõtete töö ümberkorraldamine. Eelkõige liikmesriikide poolt reservide ümberjagamiseks sätestatud kriteeriumite kohaldamine siseriiklikul tasandil ning nende reservide loomisel kasutatud väiksed summad ei ole andnud soovitud tulemust. Lisaks sellele on riiklike reservide töö korraldamise halduskord toonud kaasa täiendava töökoormuse ning muutnud kvootide haldamise ülemäära keeruliseks, millest tulenevalt esineb kvootide eraldamisel tõsiseid viivitusi. Juhul kui liikmesriigid seda süsteemi kasulikuks peavad, peaks neil siiski säilima võimalus seda soovi korral kasutada.

(5) Asutamisleping näeb ette, et kogu ühenduse poliitika ja meetmete määratlemisel ja rakendamisel tagatakse inimeste tervise kõrgetasemeline kaitse. Euroopa Liidu säästva arengu strateegia raames tuleb võtta arvesse iga poliitika majanduslikke, sotsiaalseid ja keskkonnaalaseid tagajärgi. Toortubaka tootmispiirkondades on seepärast soovitatav rakendada meetmeid, mille eesmärk on töötada tubakakasvatajate jaoks välja uued tuluallikad ja majandustegevuse valdkonnad. Selle eesmärgi saavutamiseks on kavandatud, et ühenduse tubakaalase uurimistöö ja teabelevi fondi tegevust tuleks muuta ning põllumajandusalane uurimistöö tuleks asendada meetmega, millega toetatakse erialgatust, mis soodustab tubakakasvatajate üleminekut tubakakasvatamiselt teiste põllukultuuride kasvatamisele ja uusi töökohti loovat majandustegevust.

(6) Samuti oleks 2003. aastal soovitav suurendada fondi rahastamisel kasutatud mahaarvatud summade osakaalu 3 %ni, et tugevdada tubakatarbimise kahjulikku mõju käsitlevate teavitusmeetmete ja muule toodangule ülemineku algatuste rahastamiseks olemasolevaid eelarvelisi vahendeid. Viimast, uue prioriteedina lisandunud meedet võiks rakendada siseriiklikult ümberkorralduse erimeetmete osana ning see võiks täiendada kvootide tagasiostmise kava ning toimida koos sellega. 2004. aasta saagi puhul võib komisjoni poolt koostatava aruande põhjal mahaarvatavat summat vajaduse korral vastavalt fondi eraldiste kasutusele suurendada 5 %ni.

(7) Seepärast tuleks muuta määrust (EMÜ) nr 2075/92,

ON VASTU VÕTNUD KÄESOLEVA MÄÄRUSE:

Artikkel 1

2002., 2003. ja 2004. aasta saakide puhul on kõikide toortubaka rühmade lisatasu summad ja määruse (EMÜ) nr 2075/92 artiklis 3 osutatud täiendavad summad käesoleva määruse I lisas esitatud summad.

Artikkel 2

2002., 2003. ja 2004. aasta saakide puhul on määruse (EMÜ) nr 2075/92 artiklites 8 ja 9 osutatud tagatiskünnised sordirühmade ja liikmesriikide kaupa käesoleva määruse II lisas esitatud summad.

Artikkel 3

Määrust (EMÜ) nr 2075/92 muudetakse järgmiselt.

1. Artikli 6 lõige 5 asendatakse järgmisega:

"5. Liikmesriik võib juhul, kui selle ametiasutused seda võimaldavad, kohaldada nende tootjarühmade suhtes, mis soovivad menetluses osaleda, lõikes 1 osutatud külvieelsete lepingute puhul pakkumismenetlust teatava sordirühma suhtes, kui külvieelne leping on sõlmitud enne tubaka tarnimise algust."

2. Artikli 9 lõige 5 asendatakse järgmisega:

"5. Tootjaliikmesriigid võivad moodustada riiklikud kvoodireservid, mille toimimiseeskirjad võetakse vastu artiklis 23 sätestatud korras."

3. Artikkel 13 asendatakse järgmisega:

"Artikkel 13

1. Asutatakse ühenduse tubakaalase uurimistöö ja teabelevi fond (edaspidi "fond"), mille rahastamiseks arvatakse maha:

- 2 % 2002. saagiaasta lisatasust,

- 3 % 2003. saagiaasta lisatasust.

Komisjon esitab 31. detsembriks 2003 fondi assigneeringute kasutamise aruande, millele võib vajaduse korral lisada ettepaneku suurendada 2004. saagiaasta puhul mahaarvamist kuni 5 %ni.

2. Fond rahastab järgmistes valdkondades võetud meetmeid:

a) üldsuse teadlikkuse tõstmist tubaka mis tahes viisil tarbimise kahjulikest mõjudest, eelkõige teavitamise ja koolituse abil; tubaka tarbimise suundumuste kindlaksmääramiseks andmete kogumist ja suitsetamise epidemioloogiliste uuringute läbiviimist kogu ühenduses ning nikotiinist sõltuvusse sattumise vältimist käsitlevaid uurimusi;

b) tubakakasvatajate muudele põllukultuuride kasvatamisele üleminekut või uusi töökohti loovat majandustegevust soodustavaid erimeetmeid artikli 14 lõikes 1 osutatud programmi raames ning sellekohaseid võimalusi käsitlevaid uuringuid."

Artikkel 4

Käesolev määrus jõustub Euroopa Ühenduste Teatajas avaldamisele järgneval päeval.

Käesolevat määrust kohaldatakse alates 2002. aasta saagikoristusest.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 25. märts 2002

Nõukogu nimel

eesistuja

A. M. Birulés y Bertrán

[1] EÜT C 51 E, 26.2.2002, lk 382.

[2] Arvamus on esitatud 14. märtsil 2002 (Euroopa Ühenduste Teatajas seni avaldamata).

[3] Arvamus on esitatud 20. veebruaril 2002 (Euroopa Ühenduste Teatajas seni avaldamata).

[4] EÜT L 215, 30.7.1992, lk 70. Määrust on viimati muudetud määrusega (EÜ) nr 1336/2000 (EÜT L 154, 27.6.2000, lk 2).

--------------------------------------------------

I LISA

LEHTTUBAKA LISATASUD 2002., 2003. JA 2004. AASTA SAAKIDE PUHUL

| I Kuumuses kuivatatud tubakas | II Hele õhu käes kuivatatud tubakas | III Tume õhu käes kuivatatud tubakas | IV Suitsus kuivatatud tubakas | V Päikese käes kuivatatud tubakas | VI "Basmas" | VII "Katerini" | VIII "Kaba Koulak" |

euro/kg | 2,98062 | 2,38423 | 2,38423 | 2,62199 | 2,14581 | 4,12957 | 3,50395 | 2,50377 |

TÄIENDAVAD SUMMAD

Sordid | euro/kg |

"Badischer Geudertheimer", "Pereg" ja "Korso" | 0,5509 |

"Badischer Burley E" ja selle hübriidid | 0,8822 |

"Virgin D" ja selle hübriidid, "Virginia" ja selle hübriidid | 0,5039 |

"Paraguay" ja selle hübriidid, "Dragon vert" ja selle hübriidid, "Philippin", "Petit Grammont" ("Flobecq"), "Semois", "Appelterre" | 0,4112 |

--------------------------------------------------

II LISA

2002. SAAGI AASTA TAGATISKÜNNISED (tonnides)

(tonnides) |

Liikmesriik | I Kuumuses kuivatatud tubakas | II Hele õhu käes kuivatatud tubakas | III Tume õhu käes kuivatatud tubakas | IV Suitsus kuivatatud tubakas | V Päikese käes kuivatatud tubakas | Muu | Kokku |

VI "Basmas" | VII "Katerini" | VIII "K. Koulak" |

Itaalia | 49002 | 49436 | 16256 | 6255 | 9157 | | 498 | | 130604 |

Kreeka | 35781 | 12276 | 7192 | 27114 | 24014 | 16696 | 123073 |

Hispaania | 29472 | 5748 | 6622 | 30 | | | | | 41872 |

Portugal | 4981 | 1066 | | | | | | | 6047 |

Prantsusmaa | 10650 | 9602 | 5359 | | | | | | 25611 |

Saksamaa | 4800 | 2683 | 3868 | | | | | | 11351 |

Belgia | | 154 | 1455 | | | | | | 1609 |

Austria | 30 | 442 | 99 | | | | | | 571 |

| 134716 | 81407 | 33659 | 6285 | 16349 | 27114 | 24512 | 16696 | 340738 |

2003. JA 2004. AASTA SAAGI TAGATISKÜNNISED (tonnides)

(tonnides) |

Liikmesriik | I Kuumuses kuivatatud tubakas | II Hele õhu käes kuivatatud tubakas | III Tume õhu käes kuivatatud tubakas | IV Suitsus kuivatatud tubakas | V Päikese käes kuivatatud tubakas | Muu | Kokku |

VI "Basmas" | VII "Katerini" | VIII "K. Koulak" |

Itaalia | 48263 | 47689 | 15682 | 6255 | 8833 | | 498 | | 127220 |

Kreeka | 35242 | 11842 | 6938 | 27114 | 24014 | 16696 | 121846 |

Hispaania | 29028 | 5545 | 6388 | 30 | | | | | 40991 |

Portugal | 4906 | 1028 | | | | | | | 5934 |

Prantsusmaa | 10490 | 9262 | 5170 | | | | | | 24922 |

Saksamaa | 4728 | 2588 | 3731 | | | | | | 11047 |

Belgia | | 149 | 1404 | | | | | | 1553 |

Austria | 29 | 426 | 96 | | | | | | 551 |

| 132686 | 78529 | 32471 | 6285 | 15771 | 27114 | 24512 | 16696 | 334064 |

--------------------------------------------------